Ohjeita aikuisen esilääkityksestä

|  |  |
| --- | --- |
| Kuvaus: | Huomioitavaa ennen esilääkitystä |

Esilääkettä käytetään hammashoidossa rentouttamaan potilas hammashoitopelon tai

tavallista vaativamman toimenpiteen takia.

Huomioitavaa ennen esilääkitystä

Potilaalle

* Ennen esilääkitystä on oltava syömättä ja juomatta (kiinteä ruoka ja maitotuotteet) vähintään 4 tuntia.
* Kirkkaita nesteitä (vesi, mehu) voi tarvittaessa juoda pienen määrän esimerkiksi lääkkeen oton yhteydessä 2-3 tuntia ennen esilääkitystä.
* Esilääke annetaan vastaanotolla yleensä tablettimuodossa 30-60 minuuttia ennen toimenpidettä.
* Hammaslääkärille tulee ilmoittaa sairauksistanne, allergioistanne ja lääkityksistänne, koska ne voivat vaikuttaa tai olla esteenä esilääkitykselle.
* Vastaanottoaikanne tulee siirtää, jos olette flunssassa.
* Uneliaisuus, lihasheikkous ja lievä sekavuus ovat tavallisia haittavaikutuksia toimenpidepäivänä, minkä vuoksi tulee sopia etukäteen saattaja toimenpidepäivälle.
* Hammaslääkäri voi tarvittaessa kirjoittaa sairauslomatodistuksen.

Huomioitavaa esilääkityksen jälkeen toimenpidepäivänä

Potilaalle

* Hyvävointisena voi yleensä kotiutua noin tunnin kuluttua esilääkkeen annosta saattajan kanssa.
* On hyvä olla sisällä rauhallisesti liikkuen.
* Portaissa ei saa kulkea yksin.
* Kulkuvälineillä ajaminen on kielletty 24 tunnin ajan.
* Asiakirjojen allekirjoittamista on syytä välttää.
* Muita lääkkeitä voi käyttää hammaslääkärin ohjeen mukaan.
* Syödä voi vapaasti, ellei toimenpiteeseen liittyen ole annettu muita ohjeita. Mikäli puudutuksen vielä vaikuttaessa on tarvetta ruokailuun, on ruoan oltava sellaista, ettei sitä tarvitse pureskella.
* Alkoholia ei saa nauttia 24 tuntiin.

Saattajalle

* Potilas tulee noutaa vastaanotolta.
* On tavallista, ettei potilas muista kaikkea, mitä hoidon aikana on tapahtunut, minkä vuoksi myös saattajan on hyvä olla kuulemassa jatkohoito-ohjeet.
* Potilasta kannattaa tarkkailla eikä häntä saa jättää yksin toimenpidepäivänä.

Jos toimenpiteen jälkeen ilmenee jotain poikkeuksellista, ottakaa välittömästi yhteyttä.

Yhteystiedot

* Suu- ja leukasairauksien poliklinikka, KYS, ma-pe klo 9-12 p. 017 174 025, kiireellisissä asioissa ma-pe klo 8-15:30 p. 044 717 4025.
* Hammaslääketieteen opetusklinikka, PSSHP, ma-pe klo 8-11 ja klo 13-14 p. 044 717 9501.
* Virka-ajan päätyttyä kiireellisissä asioissa Päivystysapu 116 117. Hätätapauksessa hätäkeskus 112.